**Tulevaisuusvaliokunnan mietintö 1/2013 kirkkohallituksen esityksestä 9/2012**

**Kirkon nelivuotiskertomus vuosilta 2008-2011. *Haastettu kirkko. Suomen evankelis-luterilainen kirkko vuosina 2008-2011***

Asianro 2011−00679

Kirkkohallitus hyväksyi täysistunnossaan 18.9.2012 kirkon nelivuotiskertomuksen *Haastettu kirkko, Suomen evankelis-luterilainen kirkko vuosina 2008−2011*. Kirkkohallitus esitti, että kirkolliskokous käsittelee nelivuotiskertomuksen ja arvioi sen pohjalta kirkon tulevaisuuden haasteita (Kirkkohallituksen esitys 9/2012 kirkolliskokoukselle). Kirkolliskokous päätti 9.11.2012 lähettää nelivuotiskertomuksen tulevaisuusvaliokuntaan.

Tulevaisuusvaliokunta on asiaa käsitellessään kuullut ulkopuolisina asiantuntijoina tulevaisuustutkija Ilkka Halavaa, kirkkoneuvos Pekka Huokunaa, professori Juhani Laurinkaria, NAVI-sihteeri Saara Nykästä, pastori Timo Pöyhöstä, vt. johtaja Hanna Salomäkeä ja professori Erkki Sutista. Lisäksi valiokunta on kuullut keskuudestaan lapsiasiavaltuutettu Maria Kaisa Aulan, piispa Seppo Häkkisen ja pastori Markku Orsilan asiantuntijaesitykset.

**Mietinnön keskeinen sisältö**

1) Kirkon tehtävä ilmenee kaste- ja lähetyskäskyssä (Matt. 28:19−20) viedä evankeliumi kaikkeen maailmaan. Kristus ymmärretään yhdistäväksi keskukseksi, jonka ympärille seurakunta kokoontuu. Sen suhteen jäsenistön keskinäinen erilaisuus on toissijaista (Gal. 3:27−28). Kirkosta eroaminen ja lasten kastamatta jättäminen asettavat kirkolle kasvavia haasteita siinä, miten ihmisiä kutsutaan seurakunnan jäsenyyteen ja miten heidän jäsenyydestään huolehditaan.

2) Kirkon jäsen tulee ymmärtää kokonaisena ihmisenä, jota eri työalat toiminnallaan saattavat vaiheesta ja viiteryhmästä toiseen. Kirkon auttamistyö on tärkeää ja selektiivityömuodoista tulee pitää kiinni, mutta niiden suhdetta muuhun seurakuntatoimintaan tulee vahvistaa. Lähimmäisenrakkaus todistaa uskosta tekojen kautta ja linkittyy näin julistustyöhön (Matt. 5:16). Jumalanpalveluksen elävyydestä ja Raamatun käytöstä tulee erityisesti huolehtia.

3) Kirkon suhde muuhun yhteiskuntaan tulee säilyttää avoimena ja myönteisenä (Room. 13:1−7). Kirkon tulee puolustaa positiivista uskonnonvapautta ja sen mukaisesti uskontojen ja kirkon läsnäoloa julkisessa elämässä. Kirkko ymmärtää tehtäväkseen tukea yhteiskuntaa siinä, että jatkossakin yhteiskunta järjestää katsomusopetusta eri uskontojen ja katsomusten välisen myönteisen dialogin hengessä. Kirkko luottaa siihen, että se voi edelleen rukoilla siunausta valtiovallalle.

4) Kirkossa pidetään kiinni ihanteesta, että jäsenet kohtaavat toisensa elävässä yhteydessä. Samalla tulee tunnustaa, ettei tämä ihanne toteudu. Huomattavaan osaan jäsenistöä voidaan olla kosketuksissa vain median kautta. Sen vuoksi kirkon tulee ratkaisevasti vahvistaa läsnäoloaan mediassa. Tähän kuuluu olennaisena osana se, että myös kirkko itse nostaa esille keskusteluaiheita, jotka se näkee yhteiskunnallisesti merkittävinä.

5) Hallinto, talous ja henkilöstö antavat hyvät edellytykset kirkon toiminnalle. Koska taloudelliset voimavarat oletettavasti heikkenevät, henkilöstöä on tulevaisuudessa aiempaa vähemmän. Ammattitaitoisen työvoiman hankkiminen korostuu. Vapaaehtoistyötä on kehitettävä, mikä edellyttää työntekijöiltä uusia valmiuksia. Kirkollisvero muodostaa edelleen kirkon talouden perustan, mutta sen rinnalla on pidettävä huolta kirkon yhteiskunnallisten vastuiden täysimääräisestä korvaamisesta ja muista tulonhankinnan keinoista. Hallinnon keventäminen on välttämätöntä. Tähän liittyy kirkkolain supistaminen.

6) Kirkon tulevaisuutta arvioitaessa tulee tiedostaa erilaisten aikakäsitysten vaikutus. Uuden testamentin perustana oleva apokalyptinen todellisuuskuva ymmärsi ajan lineaarisena jatkumona, jossa edettiin toisaalta huonompaan (”ennen oli paremmin”), toisaalta parempaan (edistysoptimismi) tulevaisuuteen. Näiden ohella on staattinen tai syklinen aikakäsitys (pysyvyyden korostus). Kaikissa korostuksissa olennaista on se, että tulevaisuuskin on Jumalan kädessä. Hän johtaa kirkkoaan (5. Moos. 31:6).

**Miljoona potentiaalista jäsentä**

Suomessa asuu yli viisi miljoonaa ihmistä. Heistä hiukan yli neljä miljoonaa kuuluu Suomen evankelis-luterilaiseen kirkkoon. Määrä on kansainvälisessä vertailussa korkea. Kirkko, joka on sitoutunut tekemään kaikista kansoista Jeesuksen opetuslapsia kastamalla ja opettamalla heitä (Matt. 28:19−20), ei kuitenkaan voi olla tilanteeseen tyytyväinen.

Myös kehityksen suunta on lähetyskäskyn tavoitteiden vastainen. Nelivuotiskertomuksen kuvaamalla ajanjaksolla kirkkoon kuuluminen on vähentynyt tasaisesti. Vuoden 2012 tilastojen valossa kirkosta eroaminen on vähentynyt, mutta ei ole nähtävissä, onko muutos väliaikaista vai jatkuvaa. Ei ole myöskään näkyvissä tilannetta, jossa eroaminen loppuisi.

Kirkkoon sitoutuminen ja arvomaailman muutos liittyvät laajempaan eurooppalaiseen trendiin. Tämän vuoksi seuraavassa nelivuotiskertomuksessa tulee vahvemmin vertailla maatamme muihin maihin: missä kehitys seuraa kansainvälistä kehitystä, missä on eroja?

Uhkana nykyisessä tilanteessa on muutoksen kieltäminen tai takertuminen ihannoituun menneisyyteen, mikä estää tilanteen vaatiman sopeuttamisen. Sopeuttamista ei ole pidettävä passiivisena mukautumisena kirkon vähenevään jäsenyysprosenttiin, vaan aktiivisena uuden aseman etsimisenä. Kaste- ja lähetyskäsky on edelleen voimassa.

Kaste- ja lähetyskäskyn asettaman ihanteen on säilyttävä. Toimenpiteiden pitää kuitenkin perustua todellisuuteen niin, että kehitys veisi mahdollisimman paljon ihanteen suuntaan tai, jos suunta on kirkosta riippumattomista syistä ihanteesta poispäin, kielteinen kehitys olisi mahdollisimman pientä ja hidasta. Erityisesti on kiinnitettävä huomiota kirkon kannalta myönteisiin signaaleihin.

*Kasteopetusta vahvistettava*

Kirkkoonkuulumisprosentti tulee jatkamaan laskuaan myös siitä syystä, että eroajista huomattava osa on nuoria aikuisia, joiden lapsia ei aina kasteta. Kasteiden väheneminen näkyy jo nyt. Tämä liittyy siihen, että kasteen merkitys hämärtyy ihmisten mielessä. Kaste nähdään yhä vähemmän pääsynä pelastuksen osallisuuteen, niin kuin kirkkomme opettaa. Yhä laajemmin kaste käsitetään tunnustustoimena, jonka lapsi voi itse valita, kun siihen itsenäisesti kykenee.

Kastekäsityksen muutoksen taustalla on käsitys uskonnosta rationaalisesti valittuna katsomuksena. Uskonto typistetään pelkästään tietoisuuden ja älyllisyyden alueelle, mikä sulkee uskonnon ulkopuolelle lapset ja muut, jotka eivät kykene ilmaisemaan vakaumuksia. Näin uskonto rajataan virheellisesti vain aikuisten maailmaa koskevaksi asiaksi.

Kasvatuksellisesti tämä typistynyt uskontonäkemys johtaa uskonnollisen kasvatuksen kieltämiseen tai laiminlyöntiin. Kärjistyneimmillään kaste nähdään alkuna manipulaatiolle, joka tekee rationaaliseen puntarointiin kykenemättömästä lapsesta väkivaltaisella tavalla uskonnollisen. Vaihtoehtoisena neutraalina tilana esitetään uskonnottomuus, joka jättäisi tilaa lapsen myöhemmälle omalle kannanmuodostukselle. Tosiasiassa uskonnottomuuteen pitäytyminen kasvattaa uskonnottomuuteen.

Kasteopetus on nostettava aivan uudella tavalla kirkon opetuksen keskiöön ja se on liitettävä tieteelliseen tietoon uskontokasvatuksen arvosta ja merkityksestä. On panostettava nuorten aikuisten ja erityisesti nuorten perheiden kanssa tehtävään työhön, jotta side seurakuntaan pysyisi vahvana ja lasten kastaminen näyttäytyisi perheille mieluisana ja luonnollisena vaihtoehtona. (ks. jäljempänä.)

*Kirkkoon liittymisen syihin on tartuttava*

Kirkosta eroaminen on synnyttänyt myös kasvavan vastaliikkeen, kirkkoon liittymisen, joka on kuitenkin eroamista selvästi pienempää. Liittyminen on nähtävä osittain luonnollisena seurauksena eroamiselle, koska liittymisille on tarvetta esimerkiksi elämänkaaritapahtumien (kaste, avioliitto yms.) yhteydessä.

Kirkkoon liittymisen kasvu on kuitenkin osaltaan myös aatteellis-uskonnollinen vastaliike. Yhteiskunnallisessa keskustelussa on noussut uskonnon ja kirkon merkitystä korostavia ääniä, jopa ateisteiksi tunnustautuvien joukosta. Tätä aatevirtausta on syytä huolellisesti seurata, jotta se ohjautuu kirkolle myönteisellä tavalla.

Erityisesti on pidettävä esillä sitä, että uskonnollinen kasvatus ja uskonnon harjoittaminen ovat ihmisoikeuksia ja toteuttavat perustuslain takaamaa positiivista uskonnonvapautta. Niin sanottu neutraalisuus samaistuu usein käytännössä negatiiviseen uskonnonvapauteen eikä siis ole sanan todellisessa merkityksessä neutraalia.

Maahanmuuttajien määrän kasvu maassamme edellyttää suomen-, ruotsin- ja saamenkielisen toiminnan lisäksi myös uusien kielivähemmistöjen huomioon ottamista, jotta näitä väestöryhmiä – jotka enemmistöltään ovat jo Suomeen tullessaan kristittyjä – voitaisiin entistä paremmin ottaa kirkkomme yhteyteen. Kysymys on samalla kertaa maahanmuuttajaväestön kotouttamisesta, mutta myös kirkosta toimijana, joka oman missionsa kautta ylittää kansalliset raja-aidat ja suuntaa sanomansa ”kaikille kansoille”.

Kirkkoon liittymisen eri motiiveja on seurattava huolellisesti, jotta jäsenhankinnan menetelmät ovat ajantasaisia ja vastaavat potentiaalisten liittyjien tarpeisiin. Ihmisten kohtaamiseen ja tavoittavaan työhön on suunnattava voimavaroja. Jäsenhankintaan voidaan saada näkökulmia myös lähetystyöstä, jota ei ole ymmärrettävä vain ulkolähetyksenä. Kotimaastamme on tullut myös lähetyskenttä.

*Kirkkoon kuuluvia on tuettava jäsenyydessään*

Näyttää siltä, että suhde kirkkoon on polarisoitumassa: samalla kun osa pitää kirkkoa merkityksettömänä tai suorastaan vastustaa sitä, osa on yhä tietoisemmin kirkon jäseninä. Näiden välillä on epävarmojen joukko, joka huomattavalta osin kuuluu kirkkoon.

On hyvä, että kirkkoon kuulumattomien kirkkosuhdetta on tutkittu paljon. Tulevaisuudessa pitäisi erityisesti hoitaa yhteyttä kirkkoon löyhästi kuuluviin. Koska suurin osa kirkon jäsenistä on kosketuksissa kirkkoon etupäässä median kautta, asettaa se erityiset haasteet kirkon viestinnälle (ks. alempana). Median yleisenä logiikkana on nostaa esiin kiistakysymyksiä ja vastakkainasetteluja, vaikka kaikkea kirkkoon kohdistuvaa uutisointia ei toki tällaisena voikaan pitää. Suuri osa jäsenistöstä näkee kirkon riitaisampana yhteisönä kuin se todellisuudessa on.

Sitoutuneiden jäsenten hiljaista toimintaa omassa elinympäristössään tulee tukea, jotta todellinen kuva kristillisestä elämäntavasta tulee julkiseksi ja lähelle niitäkin, jotka eivät ole käytännön kosketuksissa seurakuntaansa. Kirkkoon tietoisesti sitoutuneet jäsenet tulee siten nähdä voimavarana, joiden tehtävänä on omalla paikallaan osoittaa kristillisen elämäntavan voimaa ja kirkon elävää uskoa.

*Kristus luo ykseyden*

Kirkossa on myös aitoa vastakkainasettelua. Kirkon jäsenten uskonnollisten näkemysten kirjavuus, joka nelivuotiskertomuksessa käy hyvin ilmi, asettaa tulevaisuudessa kirkon ykseydelle yhä suurempia haasteita. Moniäänisyys ei riitä kirkon ykseyden päämääräksi, sillä puhe kirkon ykseydestä on jo sosiologisesti mahdotonta ilman ajatusta yhdistävästä keskuksesta. Pelkkä moniäänisyys ei voi pitää koossa mitään yhteisöä.

Kirkossa ykseyteen velvoittaa Kristuksen tahto. Kirkon keskus on Kristus. Ykseyden vaalimiseen liittyy myös se, että ihmisiä kutsutaan apostolisen evankeliumin mukaisesti uskomaan Kristukseen. Kirkko elää tästä uskosta, jonka se on saanut perintönä ja jota se välittää eteenpäin. Samalla on huomattava, ettei ykseys tarkoita yhdenmukaisuutta, vaan siihen riittää yksimielisyys evankeliumin opista ja sakramenttien oikeasta toimittamisesta (Augsburgin tunnustus VII,3). Erityisesti piispan virka on ykseyden vaalimista varten, mutta tehtävä kuuluu kaikille.

Kirkon ei tule vaalia uskonelämän ulkorajojaan vaan ydintään, joka on Jeesus Kristus. Kristus on magneetti, joka vetää eri suunnista ja eri taustoista tulevia ihmisiä. Käytännön katsomusten erilaisuus on aina todellinen haaste, mutta sittenkin toissijainen siihen nähden, että yhdistävänä tekijänä on Jeesus Kristus. *”Kaikki te, jotka olette Kristukseen kastettuja, olette pukeneet Kristuksen yllenne. Yhdentekevää oletko juutalainen vai kreikkalainen, orja vai vapaa, mies vai nainen, sillä Kristuksessa Jeesuksessa te olette yksi.”* (Gal. 3:27−28.) Kun katse käännetään toisistamme Kristukseen, katsomme erilaisinakin samaan suuntaan.

**Ihmistä ei voi viipaloida työaloihin**

Nelivuotiskertomus käsittelee kirkon työmuotoja erillisinä. Tulevaisuusvaliokunta kiinnittää huomiota siihen, että työalojen rajat usein estävät näkemästä kirkon jäsentä yhtenä kokonaisuutena. Rajat tulisi pitää riittävän matalina ja ihmistä on saatettava jouheasti työmuodosta toiseen eri ikävaiheissa ja elämäntilanteissa. Kirkko ei suuntaa toimintaansa abstraktiin ”asiakasryhmään”, vaan yksilöön, joka kuuluu joskus samanaikaisestikin eri ryhmiin.

Lasta ja nuorta on katsottu kirkossa perinteisesti kasvatuksen näkökulmasta, jolloin hän on ollut toiminnan objekti. Kasteen perusteella lapsella on kuitenkin oikeus olla seurakunnan jäsenenä myös subjekti, jonka näkemyksillä on merkitystä seurakunnan yhteisessä uskossa ja elämässä. Lapsen ja aikuisen välillä tulee toteutua molemminpuolinen kunnioitus, jossa lapsi saa osallistua ja vaikuttaa kirkon toimintaan. Näin lapsi kokee kuuluvansa yhteisöön, mikä vahvistaa suhdetta seurakuntaan ja kirkkoon.

Kirkon jäsenyys ja subjektina eläminen kuuluvat siten kaikkiin ikäkausiin. Kasvatustakaan ei tule nähdä vain aikuiselta lapselle kulkevana prosessina, vaan myös aikuisia koskevana asiana. Aikuisillakin on oikeus uskonnolliseen kasvuun ja kasvatukseen. Juuri aikuisen uskonnollisuus lieneekin laiminlyöty alue uskontokasvatuksessa.

*Oikeus uskontoon ja lähetyskäsky on kasvatustyön perusta*

YK:n ihmisoikeuksien julistuksen 18. artikla takaa uskonnonvapauden:

*Jokaisella ihmisellä on ajatuksen, omantunnon ja uskonnon vapaus; tämä oikeus sisältää vapauden uskonnon tai vakaumuksen vaihtamiseen sekä uskonnon tai vakaumuksen julistamiseen yksin tai yhdessä toisten kanssa, sekä julkisesti että yksityisesti, opettamalla sekä harjoittamalla hartautta ja uskonnollisia menoja.*

Myös lapsilla on oikeus toteuttaa hengellisiä tarpeitaan siten kuin heidän huoltajansa pitävät hyvänä. Tämä on selväsanaisesti kirjattu YK:n yleissopimukseen lapsen oikeuksista. Uskonnonvapautta käsittelevän 14. artiklan 2 momentissa todetaan uskonnollisesta kasvatuksesta:

*Sopimusvaltiot kunnioittavat vanhempien ja laillisten huoltajien oikeuksia ja velvollisuuksia antaa lapselle ohjausta hänen oikeutensa käyttämisessä tavalla, joka on sopusoinnussa lapsen kehitystason kanssa.*

Uskonnollisten kysymysten esillä pitäminen ja niistä keskusteleminen ei ole vain kirkon julistustyön, vaan myös ihmisoikeuksien mukaista toimintaa. Tietoisuus uskonnosta ja sen harjoittaminen on siten osa ihmisyyttä.

Uskonnollisten tarpeiden olemassaolo on osoitettu tieteellisesti, vaikka tiede ei osoitakaan minkään yksittäisen uskonnon oikeellisuutta tai virheellisyyttä (Justin Barrett, *Born Believers. The Science of Children’s Religious Belief.* 2012). Jeesuksen kaste- ja lähetyskäsky on sopusoinnussa sen kanssa, että ihmisellä on luonnollinen tarve hengellisyyteen. Lapsilla on Jeesuksen mukaan jopa erityinen valmius hengellisten kysymysten käsittelyyn (esim. Mark. 10:14−15). Luterilainen uskonnollisuus on täysin oikeutettu kanava lapsen luonnollisten ja ihmisyyteen kuuluvien hengellisten tarpeiden toteuttamiseen.

*Hengellinen elämä eletään kodeissa ja yhteiskunnassa*

Viime vuosikymmeninä kirkon jäsenet ovat olleet entistä epävarmempia uskonnollisen kasvatuksen tarpeesta tai oikeutuksesta. Aiemmin kuvattu kastekäsityksen muutos on kirkon tulevaisuuden kannalta keskeisin tekijä, johon on voimakkaasti vastattava.

Uskontokasvatus ei rajoita kasvavan ja aikuisuuteen siirtyvän ihmisen itsemääräämisoikeutta, vaan antaa välineitä oman katsomuksen muodostamiseen. Uskontokasvatuksen laiminlyöminen sen sijaan synnyttää uskontosokeutta ja jättää käsitykset uskonnosta pinnallisten mielikuvien ja jopa ennakkoluulojen tasolle.

Tutkimusten mukaan kodin uskonnollisuus vaikuttaa ratkaisevasti siihen, miten lapsi omaksuu kristillisen uskon ja myöhemmin säilyttää sen. Tästä syystä juuri kodin uskonnollista kasvatusta pitää tukea yhä voimakkaammin. Kotien uskontokasvatus toteuttaa samalla ihmisoikeuksia sekä kaste- ja lähetyskäskyä.

Kasvatustyön uskonnollinen ulottuvuus toteutuu kotien lisäksi sekä kirkon että yhteiskunnan eri osa-alueiden kautta. Kirkon kasvatustyötä tarkastellaan myöhemmin erikseen. Kirkko kerää toimintaansa eri ikäryhmiä, mutta ei lainkaan kattavasti. Merkittävä osa kasvatustyöstä tehdäänkin päivähoidossa ja kouluissa.

Kirkon on osaltaan huolehdittava siitä, että yhteiskunnassa säilyy ymmärrys uskontokasvatuksen merkityksestä. Uskonnosta vaikenemisen kulttuuri esimerkiksi tunnustuksettomuuden nimissä tulee torjua, koska käytännössä se kasvattaa uskonnottomuuteen ja sotii lapsen luonnollista hengellisyyttä ja ihmisoikeuksia vastaan. Kirkon näkökulmasta yhteiskunnan katsomusopetukselle on annettava kaikki tuki (ks. myös alempana luku Suhde yhteiskuntaan).

*Jouheva siirtyminen lapsesta aikuiseksi*

Kirkon päiväkerhotyö on menettänyt suosiotaan ennen kaikkea päivähoito-oikeuden laajenemisen myötä. Tilanne haastaa seurakuntia luomaan jänteviä järjestelmiä päiväkotien ja varhaiskasvatuksen uskontokasvatuksen tueksi. Seurakuntien tulee kuitenkin varautua myös siihen, että kunnallisessa päivähoidossa tapahtuu muutoksia. Perhetyön ja erityisesti perhekerhojen suosio on kasvanut.

Kirkon erityishaasteena on se, miten alle kouluikäiset lapset siirtyvät seuraavaan ikäryhmään. Kirkon lapsista ja nuorista käyttämää käsitteistöä tulisi myös selkeyttää.

Alakouluikäisten vahvat yhteydet perhetyöhön ovat perusteltuja.

Kirkkohallitus hyväksyi lokakuussa 2012 varhaisnuorisotyön kehittämisasiakirjan, jonka suuntaviivoja on tarkoitus toteuttaa seuraavina vuosina. Asiakirja ei esitä ratkaisuja siihen, että varhaisnuorisotyön tavoittavuus on laskenut. Samalla maksullisen ja ammattimaisesti ohjatun harrastustoiminnan tarjonta yhteiskunnassa on lisääntynyt. On tutkittava, miten tässä tilanteessa varhaisnuorisotyötä tulisi edelleen kehittää ja resursoida.

Rippikoulu on säilyttänyt suosionsa vahvana, vaikka osallistujien määrä onkin hiukan laskenut. Koska yhä suurempi osa lapsista jää kastamatta, on oletettavaa, että myös rippikoulun suosio kääntyy tulevaisuudessa laskuun. Suunta näkyy jo nyt selvimmin Helsingin hiippakunnassa, jossa kirkkoon kuuluminen on hiippakunnista alhaisinta tasoa.

Toisaalta rippikoulun toistaiseksi säilynyt nuorisokulttuurinen merkitys antaa mahdollisuuden tavoittaa tulevaisuudessa myös kirkkoon kuulumattomia kantasuomalaisia ja maahanmuuttajia. Tämä edellyttää sitä, että tämä kasvava nuorten ryhmä otetaan rippikouluun kutsuttaessa huomioon. Tilanteeseen tulee varautua nopeasti, sillä muutos on jo iduillaan.

Kasteiden vähenemisen vuoksi myös aikuisrippikoulu ja aikuiskasteet ovat kasvava trendi. Aikuisrippikouluja ja muuta aikuisiin suuntautuvaa uskontokasvatusta on viime vuosina kehitetty, mutta tulevaisuudessa niihin on kiinnitettävä vielä enemmän huomiota.

Hyvin toimivaa rippikoulu- ja nuorisotyötä on edelleen uudistettava, jotta sen tavoittavuus säilyisi mahdollisimman suurena. Erityistä huomiota on kiinnitettävä siihen, että kasvatettaisiin kestävää kristillistä identiteettiä. Tällä hetkellä ongelmana on se, että hyvin toimivan nuorisotyön jälkeen nuoret aikuiset vieraantuvat kirkosta. Kasvaville nuorille on tarjottava mielekkäitä mahdollisuuksia osallistua seurakunnan elämään myös aikuistumisen kynnyksellä.

*Viidentoista vuoden silta aikuisuuteen*

Eroaako rippikoulu- ja nuorisotyön toimintakulttuuri muusta seurakunnan toiminnasta niin, että nuoret eivät kiinnity kirkon muuhun toimintaan? Missä määrin nuorten aikuisten parissa tehtävää työtä on edelleen kehitettävä?

Ikäkausi nuorisotyön ja oman perheellistymisen välissä on kasvanut jopa viiteentoista vuoteen. Tälle ajalle on kehitettävä uusia toimintamuotoja, jotka saavat nuoren sukupolven kiinnittymään kirkkoon. Kirkon ja seurakuntien yhteydet kansainvälisessä diakoniassa ja lähetystyössä tarjoavat nuoria ja nuoria aikuisia kiinnostavia näköaloja. Seurakunnissa on rohkaisevia esimerkkejä aktiivisesta nuorten aikuisten toiminnasta, jossa oleellinen rooli on luottamuksella, kepeydellä ja keskustelevalla asenteella kristillisestä sisällöstä ja tunnustuksesta tinkimättä.

Oppilaitostyö tavoittaa merkittävän osan opiskelijoista. Se tuo kirkon läsnä olevaksi myös oppilaitosten henkilökunnan arjessa. Oppilaitostyö on avointa toimintaa, joka elää opiskelijoiden ja henkilökunnan tarpeiden mukaisesti. Sillä on potentiaalinen kosketuspinta laajoihin ryhmiin. Rippikoulutoiminta opiskelijoiden parissa saattaa olla kasvava trendi. Kokonaisvaltaisen jäsenyyden näkökulmasta oppilaitostyön haasteena on madaltaa kynnystä seurakunnan yhteyteen myös opiskeluajan jälkeen.

Erityistä huomiota on kiinnitettävä siihen, että nuoret aikuiset vaihtavat usein paikkakuntaa opiskelun tai työn vuoksi. Niinpä seurakuntien tulisi panostaa siihen, miten nuoret aikuiset otetaan uusissa seurakunnissaan vastaan. Jos he kokevat kirkon omakseen, se vaikuttanee myönteisesti myös kastettujen määrään tulevaisuudessa. Muuttoliike on otettava huomioon niin, että vanha seurakunta saattaa muuttajan hänen uuteen seurakuntaansa. Tähän on kehitettävä uusia toimintamalleja.

Nuoret aikuiset usein perheellistyvät ja elävät siten toisaalta nuorten aikuisten, toisaalta perhetyön piirissä. Kasvava osa ei kuitenkaan solmi kestävää parisuhdetta, ja perheellistyminen voi siirtyä hyvin myöhäiseksi, mahdollisesti sitä ei tule lainkaan. Perhekeskeisessä kristillisessä kulttuurissa myös tämä kasvava ryhmä on otettava huomioon. Miten sen ryhmän elämänkysymykset kohdataan?

*Aikuiset ja ikääntyvät seurakuntien voimavarana*

Oleellista olisi nähdä ikäryhmät kehittyvinä ja uuteen ryhmään siirtyvinä yksilöinä, jolloin kirkko toimii ihmisen rinnalla hänen ikääntyessään ja siirtyessään elämänvaiheesta toiseen. Valtaosa kirkon jäsenistä on työikäisiä. Tämä ikäryhmä kasvattaa uudet kirkon jäsenet, mutta heitä näkyy kirkossa harvakseltaan. Työikäisten tavoittaminen on kirkolle tärkeää, ja se tapahtuu osittain perhetyön kautta, mutta kanavia on aktiivisesti etsittävä lisää.

Onko yhteiskunnalliseen vastuuseen ja velvollisuuksiin linkitetty kristinusko sitä, mikä vastaa työikäisten elämäntilanteeseen? Kirkon yhteiskunnallinen työ, työpaikkapapit ja erityisiin elämänkysymyksiin linkittyvä selektiivitoiminta voivat olla ohjaamassa kirkon yhteyteen, kuten oppilaitostyön osalta jo todettiin.Selektiivityössä on tiedostettava vahvemmin sen liittyminen muuhun seurakunnan elämään.

Eläkeläiset ovat kirkon voimavara. Heillä on usein vahvin kosketuspinta kristillisyyteen, elämänkokemusta ja usein myös aikaa ja energiaa, kun työelämä on päättynyt. Ikääntyneiden arvostaminen on vastakulttuuria yhteiskunnassa, joka korostaa nuoruutta ja suorituksia. Kirkon sanoma näkyy erinomaisella tavalla ihmisissä, joiden läsnäolo yhteiskunnassa on työelämän tuotannollisesta näkökulmasta ohi, mutta joiden inhimillinen arvo on edelleen todellinen. Eläkeläiset myös antavat huomattavan panoksen kirkon vapaaehtoistyöhön.

On huolehdittava siitä, että kirkko tavoittaa ikääntyneet. Ei ole lainkaan selvää, että kaikki pääsevät seurakuntayhteyteen, varsinkaan kaupungeissa. Ikääntyneet ovat samalla sekä voimavara että auttamisen kohde. Vapaaehtoistyö voi olla vanhenevalle ihmiselle samaan aikaan sekä hoitoa että seurakunnallinen tehtävä. Kuten ei lapsi tai aikuinen seurakunnan jäsen, ei vanhuskaan ole vain seurakunnan toiminnan objekti vaan myös subjekti.

*Kärsivän rinnalla yhä vahvemmin*

Kristillisen uskon erityispiirteisiin on aina kuulunut kärsivän ihmisen tukeminen. Perinteisessä työalajaottelussa näitä tehtäviä on luonnehdittu diakoniaksi ja sielunhoidoksi. Erityiskoulutus ja työalojen olemassaolo on toiminnallinen välttämättömyys, mutta diakonisuus ja sielunhoidollisuus kuuluvat itsestään selvästi kirkon kaikkeen toimintaan.

Kuten ikäryhmäajattelussa, tässäkin raja-aitoja tulisi madaltaa. Ihminen ei ole vain diakonian tai perheneuvonnan asiakas, vaan seurakunnan jäsen tai sellaiseksi kenties aikova, ja jonkun ikäryhmän jäsen.

Diakonian haasteet kasvavat. Taloudellinen hyvinvointi näyttää jakautuvan yhä voimakkaammin, ja heikoimmin menestyvät joutuvat yhteiskunnan ja kirkon turvaverkkojen varaan. Ikääntyneen väestön määrä kasvaa, mikä lisännee yksinäisyyden ja terveydellisten ongelmien määrää. On epäselvää, missä määrin yhteiskunnan sosiaali- ja terveydenhuollon palvelut kykenevät vastaamaan tähän tarpeeseen.

Viime vuosikymmeninä diakoniatyö on painottunut sosiaalityöhön esimerkiksi taloudellisen avustamisen kautta. Terveyserojen ja psykiatrian avohoidon lisääntymisen seurauksena hoitoalalle koulutetun henkilöstön tarve kasvaa. Tämän vuoksi on huolehdittava siitä, että kirkkoon rekrytoidaan riittävästi myös terveydenhuollon koulutuksen saaneita diakonian viranhaltijoita.

Sielunhoidossa on kasvavaa painetta ennen kaikkea sairaalasielunhoitoon ja perheneuvontaan. Sairaalasielunhoidon haasteena tulee olemaan työntekijöiden riittävyys avohoidon lisääntyessä ja monimuotoistuessa. Virassa olevien, erityiskoulutettujen sairaalateologien lisäksi tarvitaan entistä enemmän yhteistyötä erityisesti seurakuntien diakoniatyön kanssa.

Vapaaehtoiset lähimmäiset ovat tärkeitä kohdatessaan erityisesti pitkäaikaispotilaita ja myös saattohoidossa olevia. Vapaaehtoisten löytäminen, kouluttaminen, työnohjaus ja yhteyksien ylläpitäminen on tärkeää. Sielunhoidollisia palveluja kaipaavat myös yksityiset palvelukeskukset ja hoitokodit, joiden määrä koko ajan kasvaa. Diakoniassa on perinteisesti tukeuduttu paljon vapaaehtoisuuteen. Diakoniaa voi pitää kirkon kasvavan vapaaehtoistyön lippulaivana. Sen kokemukset tulee kartoittaa ja tuoda esiin.

Perheneuvonnan kysyntä on jatkuvaa. Sen tehtävä sopii kirkolle, jolle perheiden hyvinvointi on tärkeää. Huomattava osa apua hakeneista on työikäisiä miehiä. Yhteiskunnan muutos johtaa mahdollisesti jopa siihen, että turvaa ja pysyvyyttä haetaan yhä enemmän perheestä. Perheneuvonnan ja seurakunnan perhetyön kontakteja voidaan vahvistaa.

Perheneuvonnan kokemuksia tulisi hyödyntää muussakin selektiivityössä. Olennaista on löytää yhteydet myös seurakunnan elämään laajemmin. Selektiivityön eli kirkon erityistehtävien ja seurakuntatyön raja-aitoja on madallettava. Tämä voisi tapahtua esimerkiksi niin, että seurakunnan työntekijöille tarjotaan nykyistä laajempaa mahdollisuutta toimia selektiivityössä joitakin jaksoja. Vastaavasti selektiivityöntekijöiden on syytä olla ajoittain perusseurakuntatyössä. Näin kokemukset synnyttäisivät ruohojuuritason yhteistyötä ja seurakuntatyön kokonaisvaltaisuus vahvistuisi.

Tulevaisuusvaliokunta pitää tärkeänä, että yhteiskunnan keskellä vaikuttavan selektiivityön edellytyksistä pidetään huolta ja työlle etsitään uusia kanavia. Jos ja kun seurakuntaan hakeudutaan aiempaa vähemmän, seurakunnan tulee vahvemmin tehdä etsivää työtä ihmisten keskellä. Tällaisella työllä on kasvavaa ja aitoa kysyntää.

*Tekojen todistus esiin*

Viime vuosikymmeninä on keskusteltu paljon diakonian virkateologisesta asemasta, mikä on osoittautunut vaikeaksi. Mahdollisen ratkaisun anti on kirkon nykyisissä haasteissa luultavasti vähäinen ja lisää hallinnollista taakkaa. Sen sijaan voidaan kysyä, mikä on rakkauden tekojen anti julistukselle.

Auttamiseen panostava kirkko näyttäytyy vastakulttuurina menestystä arvostavassa ympäristössä. Tällainen vastakulttuuri nousee kristillisestä uskosta, ehkä leimallisesti juuri luterilaisuudesta. Teot todistavat kristinuskon totuudesta. Siksi tekoja ja kilvoittelua kristillisessä rakkaudessa tulee vaalia. *”Näin loistakoon teidänkin valonne ihmisille, jotta he näkisivät teidän hyvät tekonne ja ylistäisivät Isäänne, joka on taivaissa.”* (Matt. 5:16.)

Diakonian ja sielunhoidon roolin vahvistaminen on siis perusteltua myös kirkon julistustehtävän kannalta. Esimerkki tästä löytyy jo varhaiskirkosta, jossa diakonia toi uusia ihmisiä kirkon piiriin.

Koska diakonia ja sielunhoito vastaavat ihmisten konkreettisiin elämänhuoliin, niiden rooli ”tekojen todistuksena” on merkittävä. Jotta teot yhdistyvät sanoihin, tarvitaan toisaalta riittävää sisältöosaamista, toisaalta riittävää teologista ymmärrystä. Diakoniaa ei tule tarkastella vain sosiaalityön tai terveydenhuollon kautta, eikä sielunhoitoa tai perheneuvontaa pelkkänä terapiatyönä, vaan sisältöosaamisen tulee yhdistyä teologiseen arviointiin. Näin uskolle ja kristilliselle elämälle tulee sanoja, eivätkä ne poistu julkisesta tilasta.

Valiokunta pitää tärkeänä, että diakonian virkaan valmistavassa koulutuksessa vahvistetaan teologista osaamista. Tämä tukee diakonian ja julistuksen liittymistä toisiinsa. Vastaavaa tarvetta lienee myös kasvatuksen viroissa.

Sielunhoidon ja diakonian merkitys tulee nähdä olennaisena, mutta ei ainoana kirkon sisältönä. Korostuneen auttamispainotteinen kirkko antaa signaalin, että se on olemassa vain niitä varten, joilla ”menee huonosti”. Kirkko on Jeesuksen kaste- ja lähetyskäskyn mukaisesti tarkoitettu kaikille erotuksetta. Myös hyvinvointi on kristilliselle identiteetille luonnollinen tila, kiitollisuuden aihe.

*Jumalanpalvelus takaisin osaksi kristillistä elämänmuotoa*

Jumalanpalvelus on teologisesti kirkon toiminnan ydin, mutta sen suosio ei ole teologisen merkityksen mukainen. Jumalanpalvelusten valmistelu seurakuntalaisia osallistavalla tavalla ei ole saanut sille kuuluvaa asemaa. Kuitenkin seurakunnissa, joissa jumalanpalveluselämää on tietoisesti kehitetty, osallistujamäärät ovat nousseet.

Kirkkohallituksessa on menossa jumalanpalveluksen kehittämishanke, jossa myönteiset kokemukset on huolellisesti kartoitettava ja tuotava osaksi koko kirkon elämää. Uuden, elävämmän jumalanpalveluskulttuurin synnyttäminen voi olla pitkä prosessi. Sen aikana on pohdittava jumalanpalveluksen liittymistä seurakunnan muuhun elämään, arjen jumalanpalvelusta ja ihmisten kohtaamista jumalanpalveluksessa. Seurakunnissa on rohkeasti haettava uudenlaisia tapoja viettää jumalanpalvelusta.

Jumalanpalveluselämän ja kirkollisten toimitusten teologista merkitystä on pyrittävä sanoittamaan entistä paremmin, jotta osallistumisen tärkeys kävisi aiempaa selvemmäksi. Kyseessä on vanha kilvoittelun aihe: *”Me emme saa lyödä laimin seurakuntamme yhteisiä kokouksia, niin kuin muutamilla on tapana, vaan meidän tulee rohkaista toisiamme.”* (Hepr. 10:25.) Sama koskee kirkollisia toimituksia, erityisesti kastetta, jonka asema on kirkollemme ratkaisevan tärkeä. Teologista kieltä on muokattava selkeäksi ja ymmärrettäväksi.

Jumalanpalveluselämän uudistamisessa ei pidä lähteä muodollisesta kaavojen uudistamisesta vaan siitä, miten kirkkokäsikirjan sisältö elää ja saa merkityksiä. Kaava ei ole itseisarvo, vaan sillä välitetään Jumalan lain ja evankeliumin sanomaa. Jumalanpalvelus voi olla myös jumalanpalveluskasvatuksen paikka ja silloin on rohkeasti kysyttävä, mikä on ihmisten tarve, miten se voidaan ottaa huomioon ja välittää ihmisille jumalanpalvelusta toimitettaessa. Jumalanpalveluksen tila on seurakunnan hengellisen tilan ”ilmapuntari”. Hengellinen uudistuminen tai näivettyminen ilmenee jumalanpalveluksessa.

Kirkon tulee sekä sisällöllisesti että symbolisella tasolla pitää kiinni raamatullisuudesta. Juuri Raamatun tuntemuksen ja luovan käytön eteen tulee tehdä työtä, jotta kirkko ei menetä tätä keskeistä uskonsa perustaa ja elävöittäjää. Tilanne on ongelmallinen, mikäli ”raamatullisuus” assosioituu vain muutamiin kirkon sisäisiin liikkeisiin. Piispat ovat antaneet Raamatusta kannanoton vuonna 1972, jolloin se oli reaktio suhteessa tieteelliseen eksegetiikkaan. Nykyinen kysymyksenasettelu nousee pikemminkin eettisistä lähtökohdista (esim. homoseksuaalisuus, väkivalta). Olisi perusteltua laatia Raamatusta uusi kannanotto, joka voisi liittyä esimerkiksi piispainkokouksen kirkon yhtenäisyyttä etsiviin pyrkimyksiin.

**Suhde yhteiskuntaan**

Kirkon ja valtion erillisyys tunnustettiin jo vuoden 1869 kirkkolaissa. Hallitusmuodossa 1919 ei enää ollut mainintaa valtionuskonnosta. Tästä huolimatta kirkko ja valtio kytkeytyvät toisiinsa yksittäiskysymysten kautta. Suuntauksena on ollut vähentää näitä kytkentöjä vähitellen, vaikka luonnollisesti yhteiskunnan suurimman yhteisön ja valtion suhteiden tulee olla kummankin näkökulmasta toimivat.

*Kirkko haluaa yhteiskunnan parasta*

Kirkon suhdetta valtioon ja yhteiskuntaan säätelee toisaalta kirkon julistustehtävän ja lähimmäisenrakkauden edistäminen, toisaalta taju siitä, että vakaa yhteiskunta on Jumalan säädös ja turva myös kirkolle (Room. 13:1−7; Augsburgin tunnustus XIV). Näistä lähtökohdista käsin kirkko toimii yhteistyössä valtion ja muun yhteiskunnan kanssa sekä tukee osaltaan sen kaikinpuolista kehittämistä.

Lainsäädännön kannalta tarkasteltuna kirkon tulee edistää erityisesti positiivisen uskonnonvapauden toteutumista. Näkemys, jossa yhteiskunnan puolueettomuus katsomuksia kohtaan tulkitaan niin, ettei julkisen vallan tilaisuuksissa voi olla uskonnollisia elementtejä, tulee torjua negatiivisen uskonnonvapauden ylikorostamisena. Uskonnosta vaikeneminen ei ole neutraalisuutta vaan uskonnottomuutta. Käytännön tasolla se yksiarvoisesti toteuttaa uskonnotonta elämäntapaa.

Yhteiskunnan neutraalius toteutuu silloin, kun eri katsomukset saavat olla näkyvillä ja tukemassa tasapainoisen yhteiskunnan rakentamista. Esimerkiksi julkisen vallan kanssa yhteistyössä järjestettävät jumalanpalvelukset ovat osa positiivista uskonnonvapautta, jossa uskonnot osallistuvat valtion tukemiseen ja rakentamiseen. Kirkon tulee pitää kiinni oikeudestaan osallistua omalla painollaan ja sanomallaan julkiseen elämään.

Kirkon oman uskon näkökulmasta uskonnossa ei ole kysymys vain katsomuksesta, vaan syvästä uskosta ja luottamuksesta Jumalaan, joka johtaa maailmaa. Siitä näkökulmasta katsoen ei ole yhdentekevää, mikä on kansan suhde Jumalaan. Jumala antaa kansalle siunauksen, mutta ottaa sen myös siltä pois oman vanhurskaan tahtonsa mukaan. Jumala sanoo meillekin: *”Ellette usko, te ette kestä”* (Jes. 7:9.) Kirkko haluaa olla pyytämässä yhteiskunnallemme Jumalan siunausta. Se ei ole pois niiltä, jotka eivät siihen usko.

*Kirkko haluaa toimia yhteiskunnan keskellä*

Kirkon jäsenistö muodostaa eroamisliikkeestä huolimatta jatkossakin huomattavan osan valtion väestöstä. Tämä edellyttää kirkon yhteistyötä valtion ja muun yhteiskunnan kanssa. Kirkon läsnäoloa yhteiskunnan eri alueilla tulee vahvistaa. Perinteisistä työmuodoista esimerkiksi puolustusvoimissa ja vankiloissa tulee pitää kiinni. Samalla tulee aktiivisesti etsiä ja edistää kirkon jäsenten tietoisuutta siitä, että omalla paikallaan he osaltaan toteuttavat ja edistävät kirkon työtä. Mikä on kirkon rivijäsenten mahdollisuus toimia siltana kirkkoon? Miten tätä voi vahvistaa?

Kirkon intresseissä on osallistua yhteiskunnan rakentamiseen erityisesti niiltä osin, jotka se voi katsoa oman tehtävänsä kannalta mielekkäiksi. Esimerkiksi diakonia- ja perhetyössä yhteistyö on luontevaa ja mielekästä. Lisäksi luterilaiseen vakaumukseen kuuluu, että tuetaan julkista valtaa pitämään huolta syrjäytyneistä. Julkisen vallan lisäksi kirkko haluaa toimia yhteistyössä kolmannen sektorin kanssa.

Kirkon on huolehdittava, että valtio maksaa kirkon suorittamista yhteiskunnallisista tehtävistä täysimääräisesti. Nykyinen yhteisövero-osuuteen perustuva korvaus kirkon yhteiskunnallisesta työstä on altis talouden ja yhteisöveroprosentin heilahduksille, vaikka esimerkiksi hautaustoimen menot eivät samassa suhteessa muutu. Kirkon taloudellisiin edellytyksiin vaikuttaa myös aktiivinen kirkosta eroamiseen yllyttäminen. Voidaan katsoa, että kirkon vakaa talous on valtionkin etu.

Kirkon talouden kehityssuunta johtaa siihen, että hautausmaiden ja kulttuurihistoriallisesti arvokkaiden rakennusten ylläpito vaatii jatkossa valtion vahvempaa taloudellista panostusta. Esimerkkejä löytyy muista Pohjoismaista, joissa valtio tukee voimakkaasti näissä asioissa kirkkoa ilman, että tätä nähdään ristiriidassa uskonnonvapauden kanssa.

*Katsomusopetus on tärkeää yhteiskunnalle ja kirkolle*

Suomalaisen koulujärjestelmän katsomusopetuksen malli on toimiva ja kansainvälisestikin arvostettu. Koska uskonnon merkitys esimerkiksi maailmanpolitiikassa on kasvanut, kunnollinen uskonnollinen yleissivistys on sekä kansalaistaito että yhteiskunnan etu. Kirkko haluaa olla luomassa yhteisymmärrystä eri katsomusryhmien välille. Uskontojen sivuuttaminen synnyttää tietämättömyyttä, ennakkoluuloja, katkeruutta ja ääri-ilmiöitä.

Uskontokasvatus on lapsen ja nuoren oman uskonnon kasvatusta. Tämä tarkoittaa, että kirkko ja kristillinen kasvatus voivat toimia ”omalla äänellään” kiistämättä muiden katsomusten olemassaoloa yhteiskunnassa. Kristillinen uskontokasvatus ei voi olla vain yleistä jumalauskoa, vaan sen Kristus-keskeinen erityisluonne nousee välttämättä esiin verrattaessa sitä muihin uskontoihin. Silti yleisen ilmoituksen tasolla voidaan löytää paljon myönteisiä kosketuspintoja muihin uskontoihin.

Eri uskontojen ja katsomusten läsnäolo kouluissa on todellisuutta, ja sitä tulee kehittää. Oman uskonnon opetuksen periaate mahdollistaa myös yhteisen opiskelun eri katsomuksia edustavien oppilaiden kesken. Se tarjoaisi mahdollisuuden parantaa erityisesti uskonnonopetukseen osallistumattomien oppilaiden uskontotietoutta.

Koska uskonnoton etiikka pohjautuu paljolti länsimaiseen perintöön, sen kristilliset juuret ovat tuoneet siihen kirkolle tuttuja arvoja. Kirkon ja muun uskontokasvatuksen tehtävänä tässä dialogissa voikin nähdä sen, että osoitetaan ns. sekulaarin etiikan kristillisiä pohjavirtoja ja kasvatetaan sitä kautta syntyvää yhteisymmärrystä.

Elämänkatsomustiedossa on tarjottava riittävästi tietoa yhteiskunnassamme voimakkaana vaikuttavasta kristinuskosta. Tämä on yhteiskunnallisesti ja kulttuurihistoriallisesti tärkeää. Toisen asteen ammatillisen koulutuksen puutteena on katsomusopetus. Myös siellä opiskelijat tarvitsevat aineksia oman identiteetin ja ammattietiikan kasvamiseen sekä tietoa muun muassa työelämässä esille tulevien uskonnollisten ilmiöiden tunnistamiseen.

**Kirkko on monille median kirkko**

Viestinnän kenttä on vahvassa muutoksessa. Perinteinen printtimedia, radio- ja tv-julkisuus ovat edelleen tärkeässä asemassa, mutta tiedotteilla ja hitailla julkaisuilla ei enää kyetä reagoimaan riittävästi. Internetin myötä ihmisten reagointikynnys on laskenut ja sisältöjä syntyy tai synnytetään hyvin monenlaisista lähtökohdista. Kirkon on pysyttävä mukana tässä kehityksessä ja tavoitettava jäsenensä myös uusien viestintäkanavien kautta. Teknologiaa on mahdollista kehittää sovelluksiksi, jotka entistä paremmin palvelevat seurakuntatyötä.

*Rohkeaan ja avoimeen vuorovaikutukseen*

Koska elävä kontakti kotiseurakuntaan on monilla yhä ohuempi, käsitys kirkosta muodostuu yhä vahvemmin julkisuuden kautta. Kirkko on perinteisesti ollut pidättyväinen mediassa ja arvostanut henkilökohtaista kontaktia. Koska tätä yhteyttä ei kuitenkaan tosiasiassa ole saavutettu läheskään kattavasti, passiivisuus mediassa synnyttää huomattavalle osalle jäsenistöä kuvan passiivisesta kirkosta. Kirkon läsnäolo mediassa on siten ainoita tehokkaita keinoja olla edes jollakin tasolla kosketuksissa isoon osaan jäsenistöä. Vaikuttaminen sosiaalisessa mediassa on erittäin tärkeää, ja siellä on tarvittaessa tuotava vahvasti ja terävästikin esiin kirkon sanomaa, vaikka provosoitumista tulee välttää.

Kirkon on varauduttava syksyn 2010 tapaisiin kärjistyneisiin mediatapahtumiin, mutta pelkkä passiivinen varautuminen ei ole riittävää. Kirkon on oltava proaktiivinen, mikä ei tarkoita vain mahdollisten kirkkoa vahingoittavien keskustelujen ennakointia, vaan myös aidosti uusien, kirkon sanoman kannalta olennaisten aiheiden nostamista keskusteluun. On säilytettävä avoimuus eri taustoista ja kristillisiltä tunnustuspohjilta työskentelevien mediatoimijoiden kanssa.

Kirkolla on tehtävä kristillisessä rakkaudessa ja sanoma Kristuksesta, joka kutsuu luokseen kaikkia (KL 1:2). Näiden soveltaminen ajankohtaisiin kysymyksiin on enemmän kuin tervetullutta. Kirkko saa diakonian ja muidenkin työmuotojen kautta herkästi tietoa yhteiskunnallisista muutoksista, joiden julkistamisella on arvoa sekä kirkon tehtävän että yhteiskunnan kannalta.

Länsimaisen kulttuurin pohjavirrat tulevat Raamatusta ja kristinuskosta. Maallistunutkin suomalainen on yllättävän kristillinen arvomaailmaltaan. Kirkko voi avoimesti ja häpeämättä pitää esillä sanomaa Kristuksesta, puolustaa positiivista uskonnonvapautta ja toimintaedellytyksiään.

Kirkon työntekijöitä on koulutettu toimimaan verkkoviestinnässä ja erityisesti sosiaalisessa mediassa. Tätä työtä on jatkettava, mutta kysyttävä myös sitä, missä määrin siinä voidaan hyödyntää vapaaehtoisia. Voidaanko esimerkiksi laatia päivittyviä materiaalipankkeja, joita internet-työssä mukana olevat saisivat käyttää tukena? Kirkon vapaaehtoisvoimin on mahdollista saada kirkon äänelle sellaista kantavuutta, että se tulee kuulluksi. Kysymys on vain siitä, että rikotaan uskosta puhumisen tabu, joka delegoi puhumisen vain kirkon työntekijöille.

Äänekäs uusateistinen uskontokritiikki pitää kärkevyydessään ottaa huomioon vain sen tosiasiallisen painoarvon mukaan. Se ei saa luoda kuvaa suurten joukkojen uskonnollisista kysymyksistä. Kristilliset ydinkysymykset kiinnostavat. Sen osoittavat viime aikoina yllättäviltäkin tahoilta tulleet puheenvuorot kirkon ja uskonnon puolesta tai niitä varovaisen myönteisesti pohtien. On sisältökysymysten aika.

**Keskitymme olennaiseen**

Kirkon taloudelliset voimavarat tulevat jatkossa kapenemaan. Tämä johtaa myös henkilöstön vähentämiseen. Toisaalta väheneminen on luonnollista jäsenten vähentyessä, toisaalta kirkon työ ei voi rajautua vain jäseniin. Kirkkoon kuuluvien määrän vähentyessä julistus ja auttamistyö suuntautuvat yhä enemmän kirkkoon kuulumattomiin.

Edelleen on kysyttävä, missä määrin kirkon tarpeisiin voidaan vastata vapaaehtoisia motivoiden. Nuoriso- ja diakoniatyössä vapaaehtoistoiminta on perinteisesti laajaa, mutta missä määrin vapaaehtoiset voivat toimia muissakin tehtävissä? Laajeneva vapaaehtoistyö edellyttää siihen liittyvien erityiskysymysten tuntemista ja johtamista. Tilastoinnissa tulisi aiempaa vahvemmin ottaa huomioon vapaaehtoistyön kasvu, jotta kirkon toiminnasta saadaan oikea kuva.

Talouteen ja työntekijöiden määrään liittyy myös kirkon eläkevastuu, jonka kantamiseen täytyy osoittaa riittävät voimavarat. Kirkon tulonhankinnassa kirkollisvero tullee säilymään tulonhankinnan perustana, mutta sen ohella tulee selvittää muita tulonhankkimisen muotoja.

Ammattitaitoisen työntekijäjoukon hankkiminen on jo nyt jossain päin Suomea vaikeaa. Kristillisen työkutsumuksen esillä pitäminen on kirkon kaiken kasvatus- ja julistustoiminnan tehtävä. Voimavarojen väheneminen haastaa myös kirkon työalakeskeisyyden. Jatkossa on lisättävä työalarajat ylittävää toimintaa ja osaamista.

Kirkolla on strategia ja useita alastrategioita, joiden tuntemus työntekijöiden ja luottamushenkilöiden – saatikka jäsenten – keskuudessa on heikkoa. Jatkossa on keskityttävä yhteen strategiaan. Strategiaohjauksessa on syytä pohtia, missä määrin kirkkoa voitaisiin muokata luottamusyhteisöksi, jossa johtaminen perustuisi luottamukseen ihmisten itsenäisestä kyvystä löytää ratkaisuja.

Pohdinta ruohonjuuritason vastuusta on ajankohtaista erityisesti nyt, kun seurakuntarakennetta ollaan uudistamassa: suunta säilyttää ja ylläpitää pienyhteisöjä on epäilemättä oikea, sillä uskonnonharjoittamiseen oleellisesti kuuluvaa yhteisöllisyyttä tulee varjella. Seurakuntien liittäminen paikallisidentiteettiin on ratkaisu, jonka voi olettaa vaikuttavan ihmisten kirkkosuhteeseen myönteisesti, mutta se edellyttää myös riittävää paikallista päätösvaltaa.

Kirkossa on käytävä strategista keskustelua siitä, mihin voimavarat suunnataan. Hallinnon lisääntyminen on viime vuosikymmenien ilmiö koko yhteiskunnassa. Tämän lisäksi kirkko on parhaillaan uudistamassa keskushallintonsa sisäistä rakennetta, missä yhteydessä tehtävien määrä tulee harkittavaksi. Tarpeettomista kiinteistöistä tulisi edelleen pyrkiä eroon.

Kirkon hallinnollinen vastuu liittyy osittain julkisoikeudelliseen asemaan. On käytävä keskustelua siitä, miten hallintoa voidaan tässä asemassa keventää. On ilmeistä, että kirkkolakia tulee keventää ja siirtää säädöksiä kirkkojärjestykseen. Suppea kirkkolaki antaisi joustavuutta kirkolle. Kirkkolain supistaminen olisi myönteinen viesti myös valtiolle, joka joutuu eduskunnassa käsittelemään kirkkolain kaikki muutokset.

*Nelivuotiskertomus*

Nelivuotiskertomus on hyödyllinen työväline kirkon tulevaisuuden hahmottamiseen. Ajantasainen tieto eri työmuotojen sekä laajemminkin kirkollisen elämän muutoksista ja kertomuksen pohdintaosiot antavat pohjaa päätöksille. Saamelaistyö ja sotilassielunhoito puuttuvat kertomuksesta.

Nelivuotiskertomus on synnyttänyt kirkossa tervetullutta keskustelua kirkon tehtävästä ja sanomasta. Valiokunta yhtyy kertomuksessa esitettyyn käsitykseen siitä, että kirkkoon sitoutuminen on yhä vahvemmin katsomuksellinen ratkaisu ja että tämän vuoksi kirkossa on aiempaa vahvemmin keskityttävä juuri uskon kysymyksiin.

Valiokunta katsoo, että kirkkohallituksen on hyvä laatia myös käynnissä olevasta nelivuotiskaudesta oma kertomuksensa. Nelivuotiskertomuksen tiedonhankinta perustuu nyt korostuneesti kyselytutkimuksiin. Tiedonhankinnan keinoja tulisi laajentaa. Lisäksi olisi toivottavaa, että tulevaisuudessa sosiologisia havaintoja arvioidaan kirkon uskon näkökulmasta. Kertomusta julkistettaessa on kiinnitettävä huomiota viestintään niin, että se antaa kirkon kehityksestä ja tilanteesta monipuolisemman kuvan.

Valiokunta kiittää Kirkon tutkimuskeskusta ja kertomuksen laadintaan osallistuneita laajaa keskustelua herättäneestä selvityksestä.

**Tulevaisuus on Jumalan**

Länsimaista aikakäsitystä kuvataan lineaariseksi, jolloin etenemme menneisyydestä nykyisyyden kautta tulevaisuuteen. Tämä aikakäsitys pohjautuu juutalais-kristilliseen apokalyptiikkaan, johon sisältyy ajatus aikojen huononemisesta: lopun lähestyessä kristinuskon asema heikkenee ja maailmassa tapahtuu mullistuksia. Tämä aikakäsitys kohtasi kreikkalais-roomalaisen ajatuksen maailman rappeutumisesta.

Tulevaisuus nähdään tämän ajattelun mukaan synkkänä. ”Ennen oli paremmin” -lause kuvaa tätä ajattelumallia. Ajattelutavassa tunnistetaan hyvin kirkon rajoitteet kehitykseen vaikuttamisessa, mutta vaarana on alistunut ja passiivinen suhtautuminen. Tämä ei ole ainoa tulevaisuuden kuva, jonka kristillis-raamatullinen aikakäsitys tarjoaa.

Apokalyptinen tulevaisuudenkuva odotti lopulta uuden ja paremman tulevaisuuden murtautumista esiin Jeesuksen palatessa. Maallistuessaan tämä ajattelu muuttui kehitysoptimismiksi, jossa ihmisten ajatellaan voivan oikealla toiminnalla synnyttää paremman tulevaisuuden. Tämän ajattelun mukaan entinen alkeellinen ja ”keskiaikainen” maailma korvautuu valistuneella ja onnellisella tulevaisuudella.

Tämä optimistinen aikakäsitys on siis edellisen negaatio, jolloin vaarana on yliarvioida kirkon mahdollisuudet vaikuttaa kehitykseen. Tosiasiassa Kristuksen paluu on Jumalan varassa ja vain hän voi luoda maailman kokonaan uudeksi. Meidän tehtävämme on elää loppuun saakka maailmassa, joka katoaa, mutta jota me viljelemme ja varjelemme Jumalan luomana ja jossa me pidämme esillä Elämän sanaa.

Lineaarisen aikakäsityksen ohella elää staattinen tai syklinen aikakäsitys, jossa mitään uutta ei tapahdu. Raamatussa Saarnaajan kirja edustaa tätä näkemystä julistaessaan, ettei auringon alla ole mitään uutta. ”Näin on aina tehty” luonnehtii tätä ajattelutapaa. Esimerkiksi toistuvuudellaan kirkkovuosi toteuttaa tätä aikakäsitystä. Tässä aikakäsityksessä tunnistetaan kirkon muuttumaton uskon kohde, Kristus, mutta vaarana on muutostekijöiden aliarvioiminen.

Nelivuotiskertomuksen aineiston arvioinnin kannalta on tärkeää ottaa huomioon eri aikakäsitysten tuomat näkökulmat. Kirkon ei pidä puolustaa menneisyyttään, vaan rakentaa tulevaisuuttaan. Kirkko ei voi kaikilta osin vaikuttaa kehitykseen, ja tässä mielessä tietyt reunaehdot on tunnustettava. Toisaalta kirkko on aktiivisesti kutsuttu elämään ja toimimaan tässä maailmassa eikä passiivinen suhde tulevaisuuteen ole perusteltu. Lisäksi kirkolla on muuttumaton keskus, Kristus, jolla on kaikki valta taivaassa ja maan päällä. Siitä avautuu myös mahdollisuuksien ovi.

Jumala on Kaikkivaltias. Tulevaisuuskin on hänen.

*”Olkaa vahvoja ja rohkeita****,*** *älkää pelätkö älkääkä säikkykö - - - Herra, teidän Jumalanne, kulkee teidän kanssanne. Hän ei jätä teitä yksin eikä hylkää teitä."* (5. Moos. 31:6.)

**Tulevaisuusvaliokunnan esitys**

Edellä olevan perusteella tulevaisuusvaliokunta esittää, että kirkolliskokous päättää

1. merkitä tiedokseen nelivuotiskertomuksen *Haastettu kirkko, Suomen evankelis-luterilainen kirkko vuosina 2008*−*2011*;
2. lähettää valiokunnan mietinnön kirkkohallitukselle otettavaksi huomioon kirkon strategiaa ja tulevaisuusselontekoa laadittaessa;
3. lähettää valiokunnan mietinnön hiippakunnille tiedoksi ja keskusteltavaksi; sekä
4. pyytää Kirkkohallitusta laatimaan kirkon nelivuotiskertomuksen vuosilta 2012−2015.

Turussa 14. päivänä toukokuuta 2013

Tulevaisuusvaliokunnan puolesta

Seppo Häkkinen Niko Huttunen

puheenjohtaja sihteeri

Asian käsittelyyn ovat ottaneet osaa puheenjohtaja Seppo Häkkinen sekä jäsenet Maria-Kaisa Aula, Veikko Guttorm, Jukka Hautala, Pekka Heikkilä, Hanna Hella-Aro, Stig Kankkonen, Hannele Karppinen, Katri Korolainen, Markku Orsila, Marjatta Pulkkinen, Ilkka Pöyhönen, Riku Rinne, Pekka Simojoki